
RAPORT
COMUN
asupra propunerii legislative pentru modificarea şi completarea 

Legii nr.248/2005 privind regimul liberei circulaţii 

a cetăţenilor români în străinătate

1. În conformitate cu prevederile art. 95 şi 115 Regulamentului Camerei Deputaţilor, republicat, cu modificările ulterioare, Comisia pentru politică externă şi Comisia pentru apărare, ordine publică şi siguranţă naţională au fost sesizate, spre dezbatere, în fond, cu propunerea legislativă pentru modificarea Legii nr.248/2005 privind regimul liberei circulaţii a cetăţenilor români în străinătate, trimis cu adresa Plx. 340 din 2 mai 2007, înregistrat sub nr.33/Plx.340, respectiv sub nr.32/351/2007.

Propunerea legislativă a fost iniţiată de domnii deputaţi Seres Denes şi Kiraly Andrei aparţinând Grupului parlamentar al U.D.M.R.

Consiliul Legislativ a avizat favorabil propunerea legislativă, cu unele observaţii şi propuneri, conform avizului nr.1561/20.11.2006.

Guvernul, prin punctul său de vedere, transmis cu adresa nr.3873/18.12.2006, nu susţine adoptarea acestei propuneri legislative considerând că această propunere are un caracter superfluu.

Comisia juridică, de disciplină şi imunităţi a avizat negativ  propunerea legislativă.

Propunerea legislativă are ca obiect de reglementare completarea art.30 al Legii nr.248/2005 privind regimul liberei circulaţii a cetăţenilor români în străinătate, astfel:

· alin.(3) cu o nouă literă, lit.c): “în cazul în care minorii se deplasează în vederea participării la concursuri şcolare neoficiale – sportive sau culturale – întâlniri transfrontaliere, cadrele didactice, antrenorii în calitate de însoţitori sunt obligaţi să prezinte documentele doveditoare în acest sens, din care să rezulte perioada de şedere care nu poate fi mai mare de 72 de ore. Documentele sunt certificate de conducerea şcolii”;
· alin.(5) cu o nouă literă, lit.b): “pot avea calitatea de însoţitor persoanele prevăzute la alin.(3) lit.c) şi în condiţiile aceluiaşi text. Însoţitorii prezintă documentele doveditoare împreună cu tabelul nominal al participanţilor certificat de conducerea şcolii, precum şi avizul Inspectoratului Şcolar Judeţean”.
2. În raport cu obiectul de reglementare, propunerea legislativă face parte din categoria legilor organice.

3. La dezbateri care au avut loc în cadrul şedinţei Comisiei pentru politică externă au fost invitaţi iniţiatorii, susţinerea propunerii legislative fiind făcută de domnul deputat Kiraly Andrei, iar la lucrările şedinţei Comisiei pentru apărare, ordine publică şi siguranţă naţională a fost invitat domnul Octavian Ghercu, şef Serviciu - Poliţie Frontieră din cadrul Ministerului Internelor şi Reformei Administrative.

4. În conformitate cu prevederile art.61 şi art.63 din Regulamentul Camerei Deputaţilor, Comisiile sesizate în fond au dezbătut propunerea legislativă în şedinţe separate.

În şedinţa din 9 mai 2007, Comisia pentru politică externă a luat în dezbatere propunerea legislativă şi a hotărât, cu majoritate de voturi, să adopte un raport de respingere. De asemenea, Comisia pentru apărare, ordine publică şi siguranţă naţională, în şedinţa din 15 mai a.c. a hotărât să adopte, cu majoritate de voturi, un raport de respingere.

La lucrările Comisiei pentru politică externă au fost prezenţi un număr de 19 deputaţi, din totalul de 23 membri ai comisiei, iar la şedinţa Comisiei pentru apărare, ordine publică şi siguranţă naţională au fost prezenţi 20 de deputaţi din totalul de 24 membri ai comisiei.

Comisia pentru politică externă apreciază că propunerea legislativă nu are justificare din moment ce, potrivit art.30 din Legea nr.248/2005 în actuala reglementare, minorii pot părăsi teritoriul ţării pentru a participa la diverse acţiuni, însoţiţi de o altă persoană fizică majoră, cu respectarea drepturilor părinţilor, şi anume cu acordul ambilor părinţi.

5. Propunerea legislativă a fost respinsă de Senat în şedinţa din 24 aprilie 2007.

6. Potrivit prevederilor art.75 alineatele (1) şi (3) din Constituţia României, republicată, în cazul acestei propuneri legislative, Camera Deputaţilor este Cameră decizională.

În urma dezbaterilor, în şedinţele din 9 mai 2007, respectiv 14 mai 2007, cu majoritate de voturi, Comisiile sesizate în fond propun Plenului Camerei Deputaţilor respingerea propunerii legislative pentru modificarea Legii nr.248/2005 privind regimul liberei circulaţii a cetăţenilor români în străinătate.

